ནོར་བླངས། ། ཞི་གནས་ལ་སོགས་རྣལ་འབྱོར་འདོར་འཇུག་ཅིང་། ། སྤོང་བའི་ལོངས་སྤྱོད་ཀློག་པའི་སྡེ་ལ་བྱིན། ། དང་པོའི་ལས་ཅན་ཕལ་ལ་འབྱུང་ངེས་ཤིང་། ། མི་བཟད་སེམས་ཅན་དམྱལ་བ་ཆེན་པོའི་རྒྱུ། ། དགེ་རྩ་སྔོན་བསྐྱེད་ཐལ་བར་རླག་བྱེད་པ། ། རྩ་ལྟུང་བརྒྱད་པོས་གོས་པ་མཐོལ་ལོ་བཤགས། ། བདེ་སྡུག་ཡལ་བར་འདོར་བ་ཉི་ཤུ་བཞི། ། བསྒྲུབ་པ་ཡལ་བར་འདོར་བ་བཅུ་དྲུག་བཅས། ། གནས་སྐབས་སུ་འམ་གཏན་དུ་དོར་བ་ཡི། ། ཡན་ལག་ཉེས་བྱས་བརྒྱད་ཅུས་གོས་པ་བཤགས། ། མི་དགེ་བཅུ་དང་ཆོས་བརྒྱད་ལོག་འཚོ་ལྔ། ། ལོག་རྟོག་བརྒྱད་དང་སྤྱོད་ཡུལ་མིན་པ་ལྔ། ། སྡིག་གྲོགས་སྡིག་ལྟ་འཛིན་སོགས་བདུད་ཀྱི་ལས། ། ལྟ་བས་གཟིངས་དང་དགེ་རྩ་འཛད་པའི་རྒྱུ། ། བཞི་སོགས་ཐེག་ཆེན་མདོ་ལས་གསུངས་རྣམས་དང་། ། དོན་མེད་རྒྱུག་མཆོང་བྲེ་མོའི་གཏམ་སྨྲ་ཞིང་། ། ཆགས་སྡང་མནོ་སོགས་དགག་པའི་བསླབ་བྱ་ཉམས། ། འཛུམ་དེས་ཞི་དལ་དྲང་པོར་མ་སྨྲས་སོགས། ། བསྒྲུབ་པའི་བསླབ་བྱ་རྣམས་དང་འགལ་བ་བཤགས། ༈། འཁོར་ལོ་ཕྱི་མ་གཉིས་ཀྱིས་བསྟན་པའི་དོན། ། བྱམས་མགོན་གདམས་ངག་ཐོགས་མེད་སྐུ་མཆེད་ལས། ། རིམ་འོངས་རྒྱ་ཆེན་སྤྱོད་བརྒྱུད་བཞེད་གཞུང་གི། བསླབ་པའི་གནས་དང་གང་འགལ་མཐོལ་ལོ་བཤགས། ། ཕན་བཏགས་ལན་དུ་གནོད་པ་ཆེར་བྱས་ཀྱང་། ། ཡང་ལན་སྙིང་རྗེ་ཆེན་པོས་མི་ལྡོན་པར། ། སེམས་ཅན་གཅིག་ལ་སྐད་ཅིག་གཅིག་ཙམ་དུ། ། ཁྲོ་བས་བློ་ཡིས་བཏང་བ་མཐོལ་ལོ་བཤགས། ། སྡོང་པོ་བཀོད་པར་ཉིས་བརྒྱ་སུམ་ཅུའི་དཔེས། ། བསྟན་སོགས་སྨོན་སེམས་བསྐྱེད་པའི་ཕན་ཡོན་ནི། ། དངོས་པོར་གྲུབ་ན་ནམ་མཁར་མི་ཤོང་བ། ། རྟག་ཏུ་དྲན་ཏེ་གཅེས་སྤྲས་མ་བྱས་བཤགས། ། ཐུན་ཚོད་རེར་ཡང་གཞན་ཕན་འབའ་ཞིག་བློས། ། ཆོས་སྤྱོད་རྣམ་བཅུ་བསྡུ་བའི་དངོས་པོ་བཞི། ། ཕར་ཕྱིན་བཅུ་སོགས་བྱང་སེམས་སྟོབས་སྐྱེད་པའི། ། ཚོགས་གཉིས་ཟུང་འཇུག་མ་བསགས་མཐོལ་ལོ་བཤགས། ། བྱམས་དང་སྙིང་རྗེ་རྒྱུ་ལ་མ་སྦྱངས་དང་། ། ཉིན་མཚན་དུས་དྲུག་བྱང་སེམས་མ་བླངས་དང་། ། བདེ་སྡུག་གཏོང་ལེན་སྤྱོད་ལ་མ་སྦྱངས་སོགས། ། བྱང་སེམས་འཕེལ་བའི་ཐབས་ལ་མ་བརྩོན་བཤགས། ། མཆོད་འོས་བསླུ་ཞིང་གཞན་ལ་འགྱོད་པ་བསྐྱེད། ། དགེ་སྦྱོང་སྐྱོན་བརྗོད་འགྲོ་ལ་གཡོ་སྒྱུས་སྤྱོད། ། བྱས་པ་ཙམ་གྱིས་སྡོམ་པ་འཇིག་བྱེད་པ། ། ནག་པོའི་ཆོས་བཞིས་གོས་པ་མཐོལ་ལོ་བཤགས། ། སྲོག་གི་ཕྱིར་ཡང་ཤེས་བཞིན་རྫུན་མི་སྨྲ། ། སེམས་བསྐྱེད་པ་ལ་སྟོན་པའི་འདུ་ཤེས་བཞག། འགྲོ་ལ་གཡོ་མེད་ཀུན་ཀྱང་ཐེག་པ་ཆེར། ། འགོད་འདོད་དཀར་པོའི་ཆོས་བཞི་མི་ལྡན་བཤགས། ། རྙེད་དང་བཀུར་སྟིར་ལྷག་པར་ཆགས་པའི་བློས། ། བདག་ལ་བསྟོད་ཅིང་གཞན་གྱི་ཡོན་ཏན་སྨོད། ། སྡུག་བསྔལ་མགོན་མེད་པ་དང་སྣོད་གྱུར་ལ། ། སེར་སྣས་ཟང་ཟིང་ནོར་དང་ཆོས་མི་སྟེར། ། གཞན་གྱིས་བཤགས་ཀྱང་མི་བཟོད་ཁྲོ་བ་ཡིས། ། ཞེ་འཁོན་མི་ལྡོག་རྡེག་ཅིང་འཚོག་པས་འཚེ། ། གཏི་མུག་དབང་གིས་ཆོས་ལ་སྐུར་འདེབས་ཤིང་། ། ཆོས་མ་ཡིན་པ་ཆོས་ལྟར་བཅོས་ཏེ་འཆད། ། འཇུག་པའི་བསླབ་བྱ་དང་འགལ་རྩ་ལྟུང་བཞི། ། ཉོན་མོངས་ཆེ་འབྲིང་ཆུང་དུས་སྤྱད་པ་ལས། ། སྡོམ་པ་ཤོར་དང་ཉམས་འགལ་གྱུར་པ་ཡིས། ། ས་ལམ་རིང་དུ་བྱས་པ་མཐོལ་ལོ་བཤགས། ། དཀོན་མཆོག་མི་མཆོད་འདོད་སེམས་རྗེས་སུ་ཞུགས། ། རྒན་ལ་མ་གུས་དྲིས་ལ་ལན་མི་འདེབས། ། མགྲོན་བོས་མ་སོང་གསེར་སོགས་སྦྱིན་མི་ལེན། ། ཆོས་འདོད་མི་སྟེར་སྦྱིན་དང་འགལ་བ་བདུན། ། ཚུལ་འཆལ་ཡལ་འདོར་དད་ཕྱིར་རང་མི་སློབ། ། གཞན་དོན་མི་བྱེད་སྤང་བདུན་ཕན་ཡང་འཛེམ། ། ལོག་འཚོ་དང་ལེན་འཕྱར་གཡེང་རྩེད་མོར་དགའ། སྲིད་འབྱོར་ལ་ཆགས་གཞན་གྲགས་ངན་མི་སེལ། ། རང་གཞན་ཉོན་མོངས་ཆེ་ལྡན་མཐོང་ན་ཡང་། ། ཆོས་བཞིན་མི་སེལ་ཚུལ་ཁྲིམས་དང་འགལ་དགུ། ། གཤེ་ཁྲོ་རྡེག་དང་མཚང་འདྲུར་དེ་ལན་ཟློག། གཞན་ཁྲོས་སེམས་གསོ་མ་བྱས་ཡལ་བར་དོར། ། བཤགས་པ་མ་བླངས་ཁྲོ་བའི་སེམས་བྱུང་ན། ། མ་སྤངས་དང་བླངས་བཟོད་དང་འགལ་བ་བཞི། ། ནོར་དང་སྙན་གྲགས་ཆེད་དུ་འཁོར་བསྡུས་ཤིང་། ། གཉིད་དང་སྙོམ་ལས་ལེ་ལོ་སེལ་མི་བྱེད། ། འདུ་འཛིའི་གཏམ་ཆགས་བརྩོན་འགྲུས་འགལ་ཟླ་གསུམ། ། སེམས་གནས་ཐབས་བོར་སྒྲིབ་པ་ལྔ་མི་སྤོང་། ། བདེ་གསལ་རོར་ཆགས་བསམ་གཏན་དང་འགལ་གསུམ། ། ཐེག་དམན་མི་སློབ་ཐེག་ཆེན་སྡེ་སྣོད་དོར། ། སངས་རྒྱས་གཞུང་དོར་མུ་སྟེགས་བསྟན་བཅོས་བརྩོན། ། ནང་རིག་ལས་ཀྱང་ཕྱི་གཞུང་ཆེད་ཆེར་གཟུང་། ། ཐེག་ཆེན་སྐུར་འདེབས་བདག་བསྟོད་གཞན་ལ་སྨོད། ། ཆོས་སྨྲའི་དྲུང་དུ་ཆོས་ཕྱིར་མི་འགྲོ་བར། ། འཕྱ་ཞིང་ཁྱད་གསོད་ཤེས་རབ་དང་འགལ་བརྒྱད། ། གཞན་གྱི་གྲོགས་དན་ནད་པའི་རིམ་གྲོ་དང་། ། སྡུག་བསྔལ་བསལ་ཞིང་བག་མེད་ཚུལ་བཞིན་དུ། ། འཆོས་པར་མི་བྱེད་གཞན་དོན་ལས་ཉམས་བཞི། ། ཕན་བཏགས་ལན་དུ་དྲིན་གཟོ་མ་བྱས་དང་། ། མྱ་ངན་མ་བསལ་སློང་ལ་འདོད་མ་བྱིན། ། འཁོར་རྣམས་མ་བསྐྱངས་གཞན་སེམས་དང་མི་མཐུན། ། གཞན་བསྔགས་མི་བརྗོད་ཕན་འདོགས་གཡེལ་བ་དྲུག། ཆོས་འགལ་ཆད་པ་འོས་ཀྱང་བཏང་སྙོམས་བཞག། ཆོས་ལྡན་གཏམ་དང་རྫུ་འཕྲུལ་གྱིས་མ་བསྡིགས། ། ངན་པ་ཚར་མི་གཅོད་པའི་ཉེས་གཉིས་བཅས། ། ཉེས་བྱས་བཞི་བཅུ་རྩ་དྲུག་སྤྱད་པ་བཤགས། ། གཞན་ཡང་སོ་སོར་ཐར་པ་རིས་བརྒྱད་ཀྱི། ། བཅས་ལྟུང་བླངས་འདས་ཀུན་རྩ་སྐྱབས་སྡོམ་དང་། ། འགལ་སོགས་མ་གུས་སྙོམ་ལས་ལེ་ལོ་ཡིས། ། ཉེས་སྤྱོད་སྡོམ་པའི་ཚུལ་དང་གང་འགལ་བཤགས། ། མི་མཐུན་ཕྱོགས་ཉམས་མི་རྟོག་ཡེ་ཤེས་ལྡན། ། འདོད་དོན་རྫོགས་ཤིང་སེམས་ཅན་རབ་སྨིན་བྱེད། ། ཁྱད་ཆོས་བཞི་ལྡན་ཕར་ཕྱིན་སོ་དྲུག་སོགས། ། དགེ་ཆོས་མཐའ་དག་མ་བསྡུས་མཐོལ་ལོ་བཤགས། ། ཟང་ཟིང་དམ་ཆོས་མི་འཇིགས་མ་བྱིན་དང་། ། སྡོམ་དང་ཆོས་སྡུད་དོན་བྱེད་ཚུལ་ཁྲིམས་ཉམས། ། གནོད་དང་སྡུག་བསྔལ་ཟབ་མོའི་དོན་མི་བཟོད། ། གོ་ཆ་དགེ་སྡུད་གཞན་ཕན་བརྩོན་འགྲུས་ལྷོད། ། བདེར་གནས་སྒྲུབ་དང་གཞན་དོན་བསམ་གཏན་གཡེལ། ། ཐོས་བསམ་སྒོམ་པའི་ཤེས་རབ་མ་གོམས་ཏེ། ། ཡོན་ཏན་བཞི་དང་ལྡན་པའི་ཕ་རོལ་ཕྱིན། ། དམ་པ་དྲུག་ལྡན་ཉམས་སུ་མ་བླངས་བཤགས། ། དུས་གསུམ་གྱིས་བསྡུས་སེམས་ཅན་སྨིན་བྱེད་ཐབས། ། ཀུན་འདུས་སྦྱིན་དང་སྙན་སྨྲ་དོན་སྤྱོད་དང་། ། དོན་མཐུན་དངོས་པོ་བཞི་ཡིས་སེམས་ཅན་གྱི། ། དོན་བྱེད་ཚུལ་ཁྲིམས་མ་བསྲུངས་མཐོལ་ལོ་བཤགས། ། ལུས་དང་ལོངས་སྤྱོད་དགེ་བའི་དངོས་གསུམ་པོ། ། བསྲུང་དང་དག་པ་གཏོང་དང་སྤེལ་བ་ཡི། ། ས་མཚམས་བཞིན་དུ་མཐུན་ཕྱོགས་ཀུན་སློབ་ཅིང་། ། མི་མཐུན་ཕྱོགས་སྤང་ཇི་བཞིན་མ་བྱས་བཤགས། ། མདོར་ན་དྲན་དང་ཤེས་བཞིན་བག་ཡོད་པས། ། འདི་དང་གཏན་དུ་ཕན་པའི་རྒྱུར་འགྱུར་བའི། ། རྒྱལ་སྲས་རྣམས་ཀྱི་བསླབ་བྱ་གང་ཡིན་པ། ། མིག་དང་སྲོག་ལྟར་མ་བསྲུངས་མཐོལ་ལོ་བཤགས། ། གང་གིས་རིགས་དང་མི་རིགས་མ་བརྟགས་པར། ། རྩོམ་མམ་ལྡོག་གམ་བཏང་སྙོམས་འཇོག་ཀྱང་རུང་། ། འོས་འདས་ལྟུང་དང་ལྟུང་མེད་གཟུགས་བརྙན་སོགས། ། བྱང་སེམས་བསླབ་པའི་གནས་དང་གང་འགལ་བཤགས། ། ཉེས་པ་དུ་མས་སྐྱོན་ཆགས་པའི། ། སྡིག་ཅན་བདག་གིས་སྡིག་པ་གང་། ། ཤིན་ཏུ་མི་བཟད་བགྱིས་པ་དེ། ། ཐམས་ཅད་འདྲེན་པ་རྣམས་ལ་བཤགས། ། བདག་ནི་སྡིག་པ་མ་བྱང་བར། ། སྔོན་དུ་འགུམ་པར་འགྱུར་དུ་མཆི། ། ཇི་ལྟར་འདི་ལས་ངེས་ཐར་བར། ། མྱུར་བའི་ཚུལ་གྱིས་བསྐྱབ་ཏུ་གསོལ། ། སྤྲོ་ན་འདིར། དེ་བས་རྒྱལ་བ་འགྲོ་བའི་མགོན། ། སོགས་ཚང་བར་བརྗོད། ལྟུང་ཉིད་བྱང་ཆུབ་སེམས་རང་བཞིན། ། ལས་མེད་རྣམ་པར་སྨིན་པ་མེད། ། ཡང་དག་ཉིད་ལ་ཡང་དག་ལྟ། ། ཡང་དག་མཐོང་ན་རྣམ་པར་གྲོལ། ། སེམས་ཅན་ཀུན་གྱི་ངན་སོང་གི། ། སྡུག་བསྔལ་ངལ་གསོའི་དགེ་བ་དང་། ། སྡུག་བསྔལ་ཅན་དག་བདེར་གནས་ལ། ། དགའ་བས་རྗེས་སུ་ཡི་རང་ངོ་། ། བྱང་ཆུབ་རྒྱུར་གྱུར་དགེ་བསགས་པ། ། དེ་ལ་རྗེས་སུ་ཡི་རང་ངོ་། ། ལུས་ཅན་འཁོར་བའི་སྡུག་བསྔལ་ལས། ། ངེས་པར་ཐར་ལ་ཡི་རང་ངོ་། ། སྐྱོབ་པ་རྣམས་ཀྱི་བྱང་ཆུབ་དང་། ། རྒྱལ་སྲས་ས་ལའང་ཡི་རང་ངོ་། ། སེམས་ཅན་ཐམས་ཅད་བདེ་མཛད་པའི། ། ཐུགས་བསྐྱེད་དགེ་བ་རྒྱ་མཚོ་དང་། ། སེམས་ཅན་ཕན་པར་མཛད་པ་ལ། ། དགའ་བས་རྗེས་སུ་ཡི་རང་ངོ་། ། ཕྱོགས་རྣམས་ཀུན་གྱི་སངས་རྒྱས་ལ། ། ཐལ་མོ་སྦྱར་ཏེ་གསོལ་བ་ནི། ། སེམས་ཅན་སྡུག་བསྔལ་མུན་འཐོམས་ལ། ། ཆོས་ཀྱི་སྒྲོན་མེ་སྦར་དུ་གསོལ། ། རྒྱལ་བ་མྱ་ངན་འདའ་བཞེད་ལ། ། ཐལ་མོ་སྦྱར་ཏེ་གསོལ་བ་ནི། ། འགྲོ་འདི་ལྡོངས་པར་མི་འགོད་ཅིང་། ། བསྐལ་པ་གྲངས་མེད་བཞུགས་པར་གསོལ། ། རྒྱལ་དང་རྒྱལ་བའི་ཆོས་ལ་དད་བྱེད་ཅིང་། ། བྱང་ཆུབ་བླ་མེད་ལ་ཡང་དད་པར་བགྱི། ། རྒྱལ་སྲས་རྣམས་ཀྱི་སྤྱོད་ལ་རབ་དད་པས། ། བླ་མེད་བྱང་ཆུབ་སེམས་མཆོག་རྟག་ཏུ་གཟུང་། ། འདུས་བྱས་གཡོ་བ་སྡུག་བསྔལ་མཐའ་ལ་རྟོག། སྟོན་པའི་ཆེ་བ་ཆོས་དང་བྱང་སེམས་ཀྱི། ། ཕན་ཡོན་དྲན་པ་ལྔ་པོ་རྟག་ཏུ་བསྟེན། ། བརྩོན་འགྲུས་རྟར་ཞོན་ཤེས་བཞིན་མིག་གིས་བལྟ། ། ངེས་འབྱུང་ལྕག་བསྐུལ་ཐར་པའི་གྲོང་ཁྱེར་ལ། ། བསམ་སྟེ་མི་དགེ་ཀུན་སྤོང་དག་ཆོས་བསྒྲུབ། ། དལ་འབྱོར་འདི་ནི་རྙེད་པར་ཤིན་ཏུ་དཀའ། ། སྐྱེས་བུའི་དོན་སྒྲུབ་ཐོབ་པར་གྱུར་པ་ལ། ། གལ་ཏེ་འདི་ལ་ཕན་པ་མ་བསྒྲུབས་ན། ། ཕྱིས་འདི་ཡང་དག་འབྱོར་པར་ག་ལ་འགྱུར། ། དགེ་བ་གཞན་ཀུན་ཆུ་ཤིང་བཞིན་དུ་ནི། ། འབྲས་བུ་བསྐྱེད་ནས་ཟད་པར་འགྱུར་བ་ཉིད། ། བྱང་ཆུབ་སེམས་ཀྱི་ལྗོན་ཤིང་རྟག་པར་ཡང་། ། འབྲས་བུ་འབྱིན་པས་མི་ཟད་འཕེལ་བར་འགྱུར། ། བྱང་ཆུབ་སེམས་སྐྱེས་གྱུར་ན་སྐད་ཅིག་གིས། ། འཁོར་བའི་བཙོན་རར་བསྡམས་པའི་ཉམ་ཐག་རྣམས། ། བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང་། ། འཇིག་རྟེན་ལྷ་མིར་བཅས་པས་ཕྱག་བྱར་འགྱུར། ། གར་ལ་སེམས་ཀྱི་དམ་པ་རིན་ཆེན་དེ། ། སྐྱེས་པ་དེ་ཡི་སྐུ་ལ་ཕྱག་འཚལ་ཞིང་། ། གང་ལ་གནོད་པ་བྱས་ཀྱང་བདེར་འབྲེལ་བ། ། བདེ་བའི་འབྱུང་གནས་དེ་ལ་སྐྱབས་སུ་མཆི། ། ཇི་ལྟར་སྔོན་གྱི་བདེ་གཤེགས་ཀྱིས། ། སོགས་ལན་གསུམ། མགོན་པོ་རྣམས་ཀྱི་སྤྱན་སྔ་རུ། ། རྫོགས་པའི་བྱང་ཆུབ་སེམས་བསྐྱེད་ཅིང་། ། འགྲོ་བ་ཐམས་ཅད་མགྲོན་དུ་གཉེར། ། དེ་དག་འཁོར་བ་ལས་བསྒྲལ་ཏེ། ། གནོད་སེམས་ཁྲོ་བའི་སེམས་ཉིད་དང་། ། སེར་སྣ་དང་ནི་ཕྲག་དོག་ཉིད། ། དེང་ནས་བཟུང་སྟེ་བྱང་ཆུབ་མཆོག། ཐོབ་ཀྱི་བར་དུ་མི་བྱའོ། ། ཚངས་པར་སྤྱོད་པ་སྤྱད་བྱ་ཞིང་། ། སྡིག་དང་འདོད་པ་སྤང་བར་བྱ། ། ཚུལ་ཁྲིམས་སྡོམ་པ་ལ་དགའ་བས། ། སངས་རྒྱས་རྗེས་སུ་བསླབ་པར་བྱ། ། བདག་ཉིད་མྱུར་བའི་ཚུལ་གྱིས་ནི། ། བྱང་ཆུབ་ཐོབ་པར་མི་སྤྲོ་ཞིང་། ། སེམས་ཅན་གཅིག་གི་ཕྱིར་ཡང་ནི། ། ཕྱི་མའི་མུ་མཐར་གནས་པར་བགྱི། ། ཚད་མེད་བསམ་གྱིས་མི་ཁྱབ་པའི། ། ཞིང་དག་རྣམ་པར་སྦྱང་བར་བྱ། ། མིང་ནས་བཟུང་བར་བྱས་པ་དང་། ། ཕྱོགས་བཅུ་དག་ཏུ་རྣམ་པར་གནས། ། བདག་གི་ལུས་དང་ངག་གི་ལས། ། ཐམས་ཅད་དུ་ནི་དག་པར་བྱ། ། ཡིད་ཀྱི་ལས་ཀྱང་དག་བྱ་སྟེ། ། མི་དགེའི་ལས་རྣམས་མི་བྱའོ། ། བདག་གིས་བྱང་ཆུབ་སྤྱོད་པ་ལ། ། འཇུག་པ་རྣམ་པར་བརྩམས་པ་ཡི། ། དགེ་བ་གང་དེས་འགྲོ་བ་ཀུན། ། བྱང་ཆུབ་སྤྱོད་ལ་འཇུག་པར་ཤོག། ཕྱོགས་བཅུ་ནམ་མཁའི་མཐར་ཐུག་པར། ། སོགས་དང་། འགྲོ་བའི་སྡུག་བསྔལ་སྨན་གཅིག་པུ། ། སོགས་ཤློ་ཀ་རེ་རེ། ། དཔེ་མེད་པ་ཡི་སེམས་སྐྱེས་ནས། ། སྐད་ཅིག་རེར་ཡང་བསྐལ་མང་གི། ཚོགས་བཟླུམས་མཐའ་ལ་མི་གནས་པའི། ། རྣམ་ཐར་ཆོས་ཀྱི་དབྱིངས་ཁྱབ་ཤོག། གང་ཡང་དུས་གསུམ་གཤེགས་པའི་རྒྱལ་བ་ཡི། ། སོགས་ཤློ་ཀ་གཅིག། འཇམ་དཔལ་དཔའ་བོས་སོགས། ཇི་ལྟར་སྔོན་གྱི་སོགས། སངས་རྒྱས་སྐུ་གསུམ་བརྙེས་པའི་བྱིན་རླབས་དང་། ། ཆོས་ཉིད་མི་འགྱུར་བདེན་པའི་བྱིན་རླབས་དང་། ། དགེ་འདུན་མི་ཕྱེད་འདུན་པའི་བྱིན་རླབས་ཀྱིས། ། ཇི་བཏབ་བསྔོ་བ་སྨོན་ལམ་འགྲུབ་པར་ཤོག། ཅེས་པ་འདིའང་གྲུབ་བརྙེས་དཀོན་མཆོག་བསྟན་འཛིན་མཆོག་གི་སྤྲུལ་པའི་སྐུ་ཆེན་པོ། ཀརྨ་བསྟན་འཛིན་དགེ་ལེགས་ཉི་མའི་ཞལ་སྔ་ནས་བཀའ་སྩལ་ཕེབས་པ་ལྷུར་བླངས་ཏེ། བྱམས་མགོན་གཉིས་པའི་འབངས་ཐ་བློ་གྲོས་མཐའ་ཡས་ཀྱིས་དཔལ་སྤུངས་ཡང་ཁྲོད་དུ་བྲིས་པ་འབྲེལ་པ་ཐོགས་ཚད་སྤྱན་རས་གཟིགས་དབང་དང་མཉམ་པར་གྱུར་ཅིག། ༈། །